กรมการข้าว ตั้งเป้าผลิตข้าวอย่างยั่งยืน ลดต้นทุน เพิ่มรายได้ชาวนาไทย
นายณัฏฐกิตติ์ ของทิพย์ อธิบดีกรมการข้าว เปิดเผยหลังเป็นประธานการประชุมติดตามผลการดำเนินการเพาะปลูกข้าวและติดตามประสานงานประธานกองทุนหมู่บ้าน ที่อำเภอเชียงของ จังหวัดเชียงรายว่า รัฐบาลมีความเป็นห่วงชีวิตความเป็นอยู่ของพี่น้องชาวนาไทยมาโดยตลอด จึงได้ออกมาตรการต่างๆ เพื่อมาช่วยเหลือชาวนาผู้ปลูกข้าว โดยให้ความสำคัญกับการบริหารจัดการข้าวที่มีคุณภาพและสอดคล้องกับบริบทในแต่ละพื้นที่ กรมการข้าว มุ่งมั่น ดูแลควบคุมกระบวนการผลิตเมล็ดพันธุ์ให้มีคุณภาพ และได้มาตรฐานอย่างสูงสุด ตลอดจนบริหารจัดการพื้นที่เกษตรกรรม (Zoning) อย่างเป็นระบบ โดยยึดขาณุโมเดล จังหวัดกำแพงเพชร เป็นต้นแบบ เพื่อให้พี่น้องชาวนาสามารถผลิตข้าวได้อย่างยั่งยืน เพิ่มศักยภาพการผลิตและกระจายเมล็ดพันธุ์ข้าวคุณภาพดี ต่อยอดไปถึงการเพิ่มรายได้ เพิ่มมูลค่าข้าวและโอกาสในการส่งออกต่อไป สำหรับข้าวรักษ์โลก เป็นการปลูกข้าวโดยคำนึงถึงการรักษานิเวศเป็นหลัก ยกเลิกการเผาฟาง โดยจะได้ผลผลิตข้าวที่มีคุณภาพทางกายภาพดีขึ้น ทำให้ได้ราคาสูง ประกอบกับการใช้ชีวภัณฑ์ชีวภาพที่มีต้นทุนต่ำ ผลที่ได้คือ ชาวนามีรายได้เพิ่มขึ้นและมีความยั่งยืน